b'\n_START_ARTICLE_\nStanislovas Algimantas Marti\xc5\xa1ius\n_START_PARAGRAPH_\nStanislovas Algimantas Marti\xc5\xa1ius (g. 1937 m. vasario 4 d. Butki\xc5\xa1kiuose, Er\xc5\xbevilko vals\xc4\x8dius) \xe2\x80\x93 Lietuvos ekonomistas, habilituotas socialini\xc5\xb3 moksl\xc5\xb3 daktaras.\n_START_SECTION_\nBiografija\n_START_PARAGRAPH_\n1954 m. baig\xc4\x97 Er\xc5\xbevilko vidurin\xc4\x99 mokykl\xc4\x85, 1959 m. baig\xc4\x97 Vilniaus universiteto Ekonomikos fakultet\xc4\x85. 1966 m. Lietuvos moksl\xc5\xb3 akademijos Ekonomikos institute apgyn\xc4\x97 disertacij\xc4\x85 \xe2\x80\x9eKoreliacijos metodo panaudojimas tiriant darbo na\xc5\xa1um\xc4\x85 pramon\xc4\x97je\xe2\x80\x9c, ekonomikos moksl\xc5\xb3 kandidatas. 1981 m. Maskvos liaudies \xc5\xabkio institute apgyn\xc4\x97 disertacij\xc4\x85 \xe2\x80\x9eEkonomini\xc5\xb3 statistini\xc5\xb3 modeli\xc5\xb3 panaudojimas ir sudarymas ekonomini\xc5\xb3 rei\xc5\xa1kini\xc5\xb3 lyginamojoje analiz\xc4\x97je ir j\xc5\xb3 raidos tyrimuose\xe2\x80\x9c, ekonomikos moksl\xc5\xb3 daktaras._NEWLINE_1959\xe2\x80\x931961 m. dirbo Vyriausiojoje tiekimo ir realizavimo valdyboje prie Lietuvos Ministr\xc5\xb3 Tarybos, 1964\xe2\x80\x931968 m. ir 1973\xe2\x80\x931987 m. \xe2\x80\x93 Ekonomikos institute. 1973\xe2\x80\x931978 m. Ekonomini\xc5\xb3 proces\xc5\xb3 matematinio modeliavimo, 1978\xe2\x80\x931984 m. Visuomenin\xc4\x97s gamybos efektyvumo modeliavimo, nuo 1984 m. Socialini\xc5\xb3 ekonomini\xc5\xb3 proces\xc5\xb3 modeliavimo skyriaus vadovas. 1968\xe2\x80\x931970 m. ir nuo 1987 m. Vilniaus universiteto d\xc4\x97stytojas, 1989\xe2\x80\x932004 m. Statistikos katedros ved\xc4\x97jas, 1990\xe2\x80\x932002 m. Ekonomikos fakulteto dekanas; nuo 1988 m. profesorius. 1993\xe2\x80\x932006 m. \xc5\xbeurnalo \xe2\x80\x9eLietuvos statistikos darbai\xe2\x80\x9c vyr. redaktorius.\n_START_SECTION_\nMokslin\xc4\x97 veikla\n_START_PARAGRAPH_\nMokslini\xc5\xb3 darb\xc5\xb3 pagrindin\xc4\x97s sritys \xe2\x80\x93 ekonomikos moksl\xc5\xb3 metodologija, socialin\xc4\x97s ekonomin\xc4\x97s statistikos teorija, kiekybin\xc4\x97 ekonomin\xc4\x97 analiz\xc4\x97, taikomoji statistika, Lietuvos ekonomin\xc4\x97 mintis. Vienas pirm\xc5\xb3j\xc5\xb3 Lietuvoje prad\xc4\x97jo pla\xc4\x8diau nagrin\xc4\x97ti Lietuvos ekonomist\xc5\xb3 (Albinas Rimka, Vladas Jurgutis, Ernestas Galvanauskas, Vincas \xc4\x8cepinskis ir kiti) mokslin\xc4\xaf palikim\xc4\x85. Paskelb\xc4\x97 daugiau kaip 100 mokslini\xc5\xb3 straipsni\xc5\xb3.'